b'\n_START_ARTICLE_\nOpenOffice.org\n_START_SECTION_\nKomponente\n_START_PARAGRAPH_\nOpenOffice.org je zbirka razli\xc4\x8dnih programov, ki tesno sodelujejo in ponujajo zmo\xc5\xbenosti, ki jih pri\xc4\x8dakujemo od modernega pisarni\xc5\xa1kega paketa. Mnoge komponente so na\xc4\x8drtovane tako, da posnemajo tiste, ki so na voljo v Microsoft Office. Komponente, ki so na voljo, so:\n_START_SECTION_\nWriter\n_START_PARAGRAPH_\nUrejevalnik besedil, ki izgleda in deluje podobno kot Microsoft Word. Vsebuje tudi mo\xc5\xbenost za izvoz dokumenta v datoteko oblike PDF (angl. Portable Document Format). Uporabljamo ga lahko tudi kot urejevalnik HTML za izdelavo in urejanje spletnih strani. Mnogi pravijo, da se Writer zelo dobro obnese pri pisanju dalj\xc5\xa1ih dokumentov, na primer knjig.\n_START_SECTION_\nCalc\n_START_PARAGRAPH_\nProgram za urejanje preglednic in deluje podobno kot Microsoft Excel. Calc ponuja kar nekaj funkcij, ki niso na voljo v Excelu. Ena izmed takih funkcij je samodejno definiranje serij za grafikone, ki temelji na obliki uporabni\xc5\xa1kih podatkov. Tudi Calc lahko dokumente neposredno shranjuje v datoteke PDF.\n_START_SECTION_\nImpress\n_START_PARAGRAPH_\nProgram za predstavitve in deluje podobno kot Microsoft Powerpoint. Predstavitve zna izva\xc5\xbeati v datoteke Adobe Flash (SWF) in PDF. Impressu manjkajo prilo\xc5\xbeene predloge, ki pa jih lahko prosto prenesete z interneta.\n_START_SECTION_\nBase\n_START_PARAGRAPH_\nProgram za delo z zbirkami podatkov in deluje podobno kot Microsoft Access. Base omogo\xc4\x8da ustvarjanje in upravljanje z zbirkami podatkov. Prav tako lahko z njim gradimo obrazce in poro\xc4\x8dila, ki kon\xc4\x8dnim uporabnikom omogo\xc4\x8da preprost dostop do podatkov. Base lahko deluje kot vmesnik za dostop do razli\xc4\x8dnih sistemov podatkovnih zbirk. Med njimi so zbirke podatkov Access (JET), podatkovni viri ODBC ter zbirke podatkov MySQL in PostgreSQL. Base je postal del zbirke z razli\xc4\x8dico 2.0.\n_START_SECTION_\nDraw\n_START_PARAGRAPH_\nProgram za urejanje vektorske grafike, ki je podoben Corel DRAW. Na voljo ima veliko prilagodljivih\xc2\xa0\xc2\xbbveznikov\xc2\xab\xc2\xa0med predmeti, kjer je na voljo mnogo slogov za \xc4\x8drte. Na ta na\xc4\x8din lahko gradimo slike in diagrame poteka.\n_START_SECTION_\nMath\n_START_PARAGRAPH_\nOrodje za ustvarjanje in urejanje matemati\xc4\x8dnih ena\xc4\x8db, ki je podobno Microsoft Equation Editor. Ena\xc4\x8dbe je mogo\xc4\x8de vdelati v ostale dokumente, na primer v tiste ustvarjene z Writerjem. Math podpira ve\xc4\x8d pisav in prav tako zna izva\xc5\xbeati ena\xc4\x8dbe v datoteke PDF.\n_START_SECTION_\nVarnost\n_START_PARAGRAPH_\nNa dan 7. junija 2006 na spletni strani Secunia ne poro\xc4\x8dajo o nobeni varnostni luknji v OpenOffice.org 2.x. Pri Kaspersky Lab so pokazali, da je mo\xc5\xbeno napisati makro virus za OpenOffice.org. To je mo\xc5\xbeno z vsakim makro jezikom in z uporabo privzetih nastavitev, vas OpenOffice.org ob odpiranju datoteke, ki vsebuje makre, na to opozori in vpra\xc5\xa1a, ali jih \xc5\xbeelite zagnati.'